### | | | | --- | --- | | | | | --- | | **Byråd** 28. juni 2016 Sagsnr. 710-2016-28414 Dok.nr. 710-2016-231240 Sagsbehandler DPMOK | | 115.                Ændring af byggesagsgebyrer med virkning fra 1. juli 2016 for mindre bygninger - Åbent

###

|  |  |
| --- | --- |
| Tidl. politisk behandling | BY, 16.12.2014, pkt. 211 |
| Forventet sagsgang | ØK, BY |
| Lovgrundlag | Byggeloven |

###

**SAGENS INDHOLD**

Byrådet skal i denne sag tage stilling til, om
byggesagsgebyrer for tilladelser til mindre bygninger skal ændres fra fast
gebyr til betaling efter medgået tid, eller om den faste gebyrtakst skal
fastholdes, men med en reduceret pris.

I forbindelse med implementering af regeringens Vækstplan
2014 har Trafik- og Byggestyrelsen 14. april 2016 sendt forslag til ny
bekendtgørelse om ændring af Bygningsreglement 2015 i høring. Bekendtgørelsen
forventes at træde i kraft 1. juli 2016.

Et af de områder, der berøres af bekendtgørelsen, er
kommunernes mulighed for at opkræve byggesagsgebyr ved tilladelser til mindre
bygninger, dvs. garager, carporte, udhuse og lignende. Det fremgår af
bekendtgørelsen, at for mindre bygninger kan der fastsættes et fast gebyr, der
maksimalt kan udgøre 1.000 kr. pr. sag eller der kan opkræves betaling af
medgået tid.

Byrådet besluttede i december 2014, med virkning fra 1.
januar 2015, at der for sagsbehandling af mindre bygninger skulle opkræves et
fast gebyr, mens der for øvrige sager skal betales efter medgået
sagsbehandlingstid. Dog sådan at erhvervssager fritages for gebyr.

**VURDERING**

Efter de nuværende lovbestemmelser for opkrævning af gebyr
kan kommunerne frit vælge, om der skal opkræves fast gebyr, betaling efter
medgået sagsbehandlingstid, eller om sagsbehandlingen fritages for gebyr,
uanset bygningstyper.

Byrådet besluttede i december 2014, at mindre bygninger
skulle opkræves gebyr efter fast takst. I 2016 udgør det faste gebyr 1.570 kr.
pr. byggesag, for de sager der overholder byggeretten, og 3.150 kr. for de
sager der kræver helhedsvurdering.

Med lovforslaget, må det faste gebyr maksimalt udgøre 1.000
kr. Alternativt skal der indføres betaling efter medgået tid.

Hvis det faste gebyr reduceres til 1.000 kr. pr. sag, vil
indtægten efter Teknik og Kulturs vurdering ikke kunne dække udgiften til den
gennemsnitlige sagsbehandlingstid. Erfaringen er, at den reelle
sagsbehandlingstid i ca. en fjerdedel af denne type byggesager ligger over,
hvad der modsvares af et gebyr på 1.000 kr.

Ændres det faste gebyr til betaling efter medgået
sagsbehandlingstid, vurderes det, at flere borgere vil få en lavere pris end
ved det faste gebyr, der opkræves i dag, hvorimod komplicerede sager, der
kræver længere sagsbehandlingstid, vil få en prisstigning.

Opkrævning efter medgået sagsbehandlingstid betyder
samtidig, at borgeren ved fakturering præcis kan se, hvad der er brugt af
sagsbehandlingstid på de enkelte delområder i sagen.

På de byggesagsområder, hvor der i dag opkræves gebyr efter
medgået tid, fordeles opkrævningen på to rater.  Når der er tale om mindre
byggerier, som afsluttes samtidig med, at der meddeles tilladelse/anmeldelse,
sendes dog kun en opkrævning.

**ØKONOMI**

I 2015 afgjorde Teknik og Kultur 129 byggeansøgninger i
kategorien ’mindre bygninger’. Det faste gebyr incl. sager med helhedsvurderinger
udgjorde en indtægt på 238.700 kr. for hele året.

I 2016 har Teknik og Kultur indtil 30. maj afgjort 74
byggeansøgninger i samme kategori, og der er opkrævet i alt 133.780 kr. incl.
sager med helhedsvurderinger.

Gennemsnitlig anvendes der to timer pr. byggesag til
sagsbehandling af de mindre og ukomplicerede byggesager, hvor de komplicerede
med helhedsvurderinger tager markant længere tid, afhængig af kompleksiteten.

Fastsættes det faste gebyr til de maksimale 1.000 kr. pr.
byggesag med virkning fra 1. juli 2016, anslås det, at der for sidste halvdel
af 2016 vil være en mindreindtægt på mellem 40-50.000 kr.

Besluttes det, at gebyr for byggesagsbehandling af mindre
byggerier pr. 1. juli 2016 i [adresse] ændres fra fast gebyr til
betaling efter medgået tid som for øvrigt byggeri, anslås det, at mindreindtægten
vil være på 10-20.000 kr.

**INDDRAGELSE**

Den valgte gebyrmodel vil blive offentliggjort på [adresse]
Kommunes hjemmeside sammen med takstblad 2016.

**INDSTILLING**

Direktøren for Teknik og Kultur indstiller til
Økonomiudvalget:

1.    At der 1. juli 2016 indføres betaling efter medgået
tid på byggesagsbehandling af mindre byggerier i [adresse], hvis ”Forslag
til ny bekendtgørelse om ændring af bygningsreglement 2015” bliver vedtaget af
Folketinget.

2.    At de økonomiske konsekvenser håndteres i
forbindelse med en kommende budgetopfølgning.

**BESLUTNING**

***Økonomiudvalget, 21. juni 2016:***

Fraværende:Ingen

Indstilles godkendt.

Ragner Nissen og Gerda Carlsen kan ikke tiltræde
indstillingen idet de i stedet indstiller en ordning med faste gebyrer.